5 000 verwag by Tazne se begrafnisdiens | Netwerk24
Deur Maygene de Wee 29 Februarie 2020 09:16
Meer as 5 000 mense word Saterdag by die begrafnisdiens van die vermoorde Tazne van Wyk (8) verwag.
Haar lyk is op 19 Februarie in 'n stormwaterpyp langs die N1 naby Worcester gevind nadat sy op Vrydag 7 Februarie by 'n snoepwinkel oorkant haar ouerhuis in Connaught Estate, Elsiesrivier, Kaapstad verdwyn het.
Haar vermeende ontvoerder, Moyhdine Pangarker (55), het vir speurders gaan wys waar haar liggaam was.
Die begrafnisbeplanner Joe Hendricks van Joe 4 Funerals het Vrydag gesê die Verenigende Gereformeerde Kerk (VGK) in Haltweg, Elsiesrivier, het plek vir sowat 3 500 mense, maar hulle het gereël vir markiestente asook luidsprekers en grootskerms waarop mense die diens kan volg as hulle nie plek in die kerk kry nie.
Joe 4 Funerals, Silverleaf-begrafnisondernemers en die Kaapstadse munisipaliteit borg die begrafnis.
Tazne van WykFoto: Verskaf
Tazne se oorskot gaan reeds om 07:00 by haar ouerhuis wees. Dit is 'n private geleentheid vir die familie, sê Hendricks.
Die begrafnisstoet sal daarna die huis verlaat. By die Spar in Avonwood sluit motorfietsryers by hulle aan en van daar sal hulle tot by die kerk beweeg.
"Ons verwag 'n klomp hooggeplaastes en ministers," het Hendricks gesê.
Pangarker is op Dinsdag 17 Februarie in Cradock in die Oos-Kaap in hegtenis geneem. Hy het verlede Vrydag in die landdroshof in Goodwood op 'n aanklag van ontvoering en een van moord verskyn.
Die saak is tot 17 April vir verdere ondersoek uitgestel. Nog klagte kan teen hom gebring word.
Netwerk24 dek die begrafnisdiens regstreeks vanuit die Verenigde Gereformeerde Kerk in Elsiesrivier waar hoëlui verwag word. Volg die dekking hier soos wat dit ontvou: